சூபியும் சுஜாதையும்

**சூஃபியும் சுஜாதையும்** ( *Sufiyum Sujatayum*) என்பது 2020 ஆம் ஆண்டு வெளியான  மலையாள காதல் நாடகத் திரைப்படமாகும். நரணிப்புழா ஷனவாஸ் எழுதி இயக்கிய, இந்தத் திரைப்படத்தை விஜய் பாபு தனது ஃபிரைடே ஃபிலிம் ஹவுஸ் என்ற தயாரிப்பு நிறுவனத்தின் பதாகையின் கீழ் தயாரித்துள்ளார். இதில் ஜெயசூர்யா, தேவ் மோகன் , அதிதி ராவ் ஹைதாரி ஆகியோர் முக்கிய வேடங்களில் நடித்துள்ளனர். இது 2020 சூலை 3 அன்று அமேசான் பிரைம் வீடியோவில் வெளியிடப்பட்டது. நடிகர் தேவ் மோகன் இந்தப் படத்தின் மூலம் திரையுலகில் அறிமுகமானார்.

## கதைக்களம்
இந்து உயர் சாதியைச் சேர்ந்த மல்லிகார்ஜுணன், கமலா இணையரின் வாய் பேச முடியாத ஒரே மகள் சுஜாதா. சுஜாதா ஒரு திறமையான கதக் நடனக் கலைஞர். ஒரு நாள் சுஜாதா பேருந்தில் ஒரு சூஃபியைச் சந்திக்கிறாள். அந்த சூஃபி ஒரு முஸ்லிம் அறிஞர், அவர் தன் உஸ்தாதைச் சந்திக்கப் பயணம் மேற்கொண்டு திரும்பிக்கொண்டிருக்கிறார். அங்கு அவர் தனது மிஸ்பாஹாவை (ஜெபமாலை) தொலைத்துவிடுகிறார். அதைக் கண்டெடுத்த சுஜாதா அவரிடம் தருகிறாள். பின்னர், சூஃபி தன் தாயார் பரிசளித்த பிராத்தனை மாலையை சுஜாதாவிற்குப் பரிசளிக்கிறார். ஒரு கட்டத்தில், அவர்கள் காதலித்து, வீட்டைவிட்டு ஓடிப்போக முடிவு செய்கின்றனர். இருப்பினும், அவளின் தந்தை தற்கொலை செய்துகொள்வதாக மிரட்டியதால், அவள் அங்கேயே தங்கிவிட முடிவு செய்கிறாள். அவள் துபாயில் வி. ஆர். ராஜீவ் என்ற வெளிநாடு வாழ் இந்திய மருத்துவரைக் மணந்து, தன் மகளுடன் வாழ்ந்து வருகிறாள். காதல் என்பது தொலைந்துவிட்டது என்று அவள் நினைக்கிறாள்.

பத்து ஆண்டுகளுக்குப் பிறகு சூஃபி கிராமத்திற்குத் திரும்புகிறார். உஸ்தாத் உயிருடன் இல்லை. சூஃபி பள்ளிவாசல் கல்லறையில் உள்ள அவரது சமாதிக்குச் செல்கிறார். இமாம் அவரை கண்டு உள்ளே அழைக்கிறார். சூஃபி தொழுகைக்கான அழைப்பு விடுத்து மக்களை ஒன்று திரட்டுகிறார். துரதிர்ஷ்டவசமாக, அந்த தொழுகையின் போது அவர் இறந்துவிடுகிறார். சூஃபியின் மரணச் செய்தியால் சுஜாதா நிலைகுலைந்து போகிறாள். சுஜாதாவை உயிராக நேசிக்கும் ராஜீவ், சூஃபியின் இறுதிச் சடங்கில் சுஜாதா கலந்துகொண்டு அவருக்கு விடையளிக்க ஏதுவாக, அவளை மீண்டும் கிராமத்திற்கு அழைத்து வர முடிவு செய்கிறார். சூஃபியின் உடல் அடக்கம் செய்யப்படும் நேரத்தில் தான் அவர்கள் இறுதிச் சடங்கிற்கு வந்து சேர்கின்றனர். பெண்களுக்கு உள்ளே செல்ல அனுமதி இல்லாததால், ராஜீவ் கல்லறைக்குச் சென்று அஞ்சலி செலுத்துகிறார்.

அன்று மாலை, ராஜீவ் தனது கடவுச் சீட்டு தொலைத்துவிட்டதை உணர்கிறார். அதை எல்லா இடங்களிலும் தேடியும் கிடைக்காத நிலையில், அது தனது பையிலிருந்து சூஃபியின் கல்லறையில் விழுந்திருக்கலாம் என்ற முடிவுக்கு வருகிறார். ராஜீவும் மல்லிகார்ஜுணனும் தங்கள் குத்தகைதாரரான குமரனுடன் சேர்ந்து கல்லறையைத் தோண்டிப் பார்க்க முடிவு செய்கின்றனர். ஆனால், கடவுச் சீட்டைக் கண்டுபிடிக்க முடியாததால், அந்த மூவரும் ஒருவருக்கொருவர் சண்டையிடத் தொடங்குகின்றனர். இதற்கிடையில், கல்லறை தோண்டப்பட்டதும் ஜெப மாலையைத் திருப்பிக் கொடுப்பதற்காகத் தான் மறைத்து வைத்திருந்த கடவுச்சீட்டுடன் சுஜாதா அங்கு வருகிறாள். அந்தத் இணையர் துபாய் திரும்புவதற்காக வானூர்தியில் ஏறுகின்றனர். அவள் ராஜீவின் தோளில் சாய்ந்து கொள்கிறாள்.

## நடிகர்கள்

### வளர்ச்சி
2015 ஆம் ஆண்டு வெளியான *கரி* என்ற திரைப்படத்தின் மூலம் அறியப்பட்ட நரணிபுழா சானவாஸ் *சுஃபியும் சுஜாதாயும்* படத்தை இயக்கியுள்ளார்.  தயாரிப்பாளர் விஜய் பாபு கரி படத்தின் முன்னோட்டக் காட்சியைப் பார்த்து, சானவாசின் இயக்கத்தைப் பாராட்டினார். திரைப்படத்தின் முதல் காட்சிக்குப் பிறகு, சானவாஸ் படத்தின் கதையை பாபுவிடம் விவரித்து, அதில் கதாநாயகனாக நடிக்குமாறு அவரை வற்புறுத்தினார். ஆனால் கதையை மேலும் மெருகூட்ட வேண்டும் என்று பாபு வலியுறுத்தியதால், அதிதி ராவ் ஹைதாரி மற்றும் இசையமைப்பாளர் எம். ஜெயசந்திரன் ஆகியோரைச் சேர்த்ததன் மூலம் திட்டத்தின் நோக்கம் விரிவடைந்தது. இதன் விளைவாக, அவர் முன்பு உருவாக்கிய *ஆடு* (2015), *ஆடு 2* (2017), திருச்சூர் பூரம் (2019) ஆகிய படங்களைத் தொடர்ந்து, இந்த முறை கதாநாயகன் கதாபாத்திரத்திற்கு ஜெயசூர்யாவை தேர்ந்தெடுத்தார். 

### படப்பிடிப்பு
இந்தப் படம் 2019 செப்டம்பர் 20 அன்று அதிகாரப்பூர்வமாக அறிவிக்கப்பட்டது, அதே நாளில் முதன்மை படப்பிடிப்புத் தொடங்கியது.   அனு மூத்தேடத் ஒளிப்பதிவு செய்தார். இந்தப் படம் கருநாடகம் மற்றும் கேரளத்தின் குண்டலுபேட்டை உள்ளிட மூன்று இடங்களில் படமாக்கப்பட்டது; மூத்தேடத்தின் கூற்றுப்படி, அபுவின் வீடு கருநாடகத்திலும், சுஜாதாவின் வீடு கேரளாவிலும் அமைக்கப்பட்டிருந்தன. ஆற்றங்கரைக் காட்சிகள் அட்டப்பாடியில் படமாக்கப்பட்டன. படக்குழுவினரால் பொருத்தமான இடங்கள் கிடைக்காததால், அந்த மூன்று இடங்களும் படத்தில் ஒரே இடமாகத் தோன்றுவதற்காக ஒன்றிணைக்கப்பட்டன.  இந்தப் படம் 40 நாட்களில் படமாக்கப்பட்டது.  அதிதி ராவ் ஹைதாரிக்கு லிவின் சி. லோனகுட்டி சைகை மொழியை பயிற்சி அளித்தார். 

### ஆடை வடிவமைப்பு
சுஜாதாவின் மனநிலையைப் பிரதிபலிக்கும் வகையில், மூத்தடத் கடந்த காலக் காட்சிகளுக்குத் துடிப்பான வண்ணங்களையும், நிகழ்காலக் காட்சிகளுக்கு ஒப்பீட்டளவில் மங்கிய வண்ணங்களையும் தேர்ந்தெடுத்தார். இறுதிக்காட்சியில் சுஜாதா அணியும் புடவையைத் தவிர, நீல நிற உடைகளைப் பயன்படுத்துவதை அவர்  தவிர்த்தார். ஏனெனில், "கடந்த காலச் சூழல்கள் ஒரு மாயாஜால உணர்வைத் தர வேண்டும்—அது நிகழ்காலத்தின் கடுமையான யதார்த்தத்திற்கு முரணாக இருக்க வேண்டும்" என்று அவர் விரும்பினார். மேலும், சரியான உணர்வை அடைவதற்கு உடைகள், அரங்க வடிவமைப்பு மற்றும் ஒளி ஆகியவை கச்சிதமாக ஒன்றிணையும் என்று அவர் உணர்ந்தார்.  சமீரா சனேஷ் ஆடை வடிவமைப்பாளராகப் பணியாற்றினார். அவர் அதிதி மற்றும் தேவ் ஆகியோரின் உடைகளின் வண்ணங்களும், படத்தில் வரும் பின்னணித் தளங்களின் வண்ணங்களும் ஒன்றுக்கொன்று முரண்படும்படி பார்த்துக்கொண்டார். 

இப்படத்தின் பின்னணி இசை மற்றும் பாடல் இசை ஆகியவற்றை  எம். ஜெயசந்திரன் அமைத்தார். இந்த இசைத்தொகுப்பு பத்தொன்பது நிமிடங்களுக்கும் மேலாக நீடிக்கிறது. ஏழு பாடல்களைக் கொண்டுள்ளது; இவற்றை சுதீப் பாலநாடு, நித்யா மம்மன், அம்ருதா சுரேஷ் ஆகியோர் பாடியுள்ளனர். மனோஜ் யாதவ் மற்றும் பி.கே. ஹரிநாராயணன் ஆகியோர் பாடலாசிரியர்களாவர்.

## வெளியீடு
*சுஃபியும் சுஜாதாயும்* முதலில் திரையரங்குகளில் வெளியிட திட்டமிடப்பட்டிருந்தது, ஆனால் இறுதியில் கோவிட்-19 பெருந்தொற்று காரணமாக அதன் வெளியீடு தாமதமானது. 2020 மே மாதம், அமேசான் பிரைம் வீடியோ நேரடியாக டிஜிட்டல் தளத்தில் வெளியிடப்படவிருந்த ஏழு இந்தியத் திரைப்படங்களின் பட்டியலை அறிவித்தது, அதில் 'சூஃபியும் சுஜாதையும்' திரைப்படமும் ஒன்றாகும்;  டிஜிட்டல் தளங்களில் வெளியிடப்பட்ட முதல் மலையாளப் படம் இதுவாகும்.   2020 சூன் அன்று, படத்தின் திட்டமிடப்பட்ட வெளியீட்டு நாள் 2020 சூலை 3 என்று அறிவிக்கப்பட்டது.  

## குறிப்புகள்

## மேற்கோள்கள்

## வெளி இணைப்புகள்

* 
பகுப்பு:அமேசான் பிரைம் வீடியோ அசல் திரைப்படங்கள்
பகுப்பு:2020 மலையாளத் திரைப்படங்கள்